Na temelju članka 70. Zakona o odgoju i obrazovanju u osnovnoj i srednjoj školi (NN br. 87/08., 86/09., 92/10., 105/10., 90/11., 16/12., 86/12., 94/13., 152/14., 7/17.), a u vezi s člankom 17. stavka

3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN br. 132/13.), članka 43. Zakona o zaštiti na radu (NN br. 71./14., 118/14., 154/14.), Uredbe (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka - Opća uredba o zaštiti podataka, te članka 28., stavka 2, točke 3., alineje 9. Statuta Prve ekonomske škole, Medulićeva 33, Zagreb a nakon prethodnog savjetovanja sa sindikalnim povjerenikom u funkciji radničkog vijeća o donošenju Pravilnika o video nadzoru, Školski odbor na sjednici održanoj dana **16. svibnja 2018. godine** donio je

**PRAVILNIK O KORIŠTENJU SISTEMA VIDEO NADZORA**

1. OPĆE ODREDBE

Članak 1.

* 1. Ovim Pravilnika o video nadzoru (u daljnjem tekstu: Pravilnik) regulirano je prikupljanje, obrada i čuvanje osobnih podataka korištenjem sistema video nadzora.
  2. Poslodavac prikuplja osobne podatke korištenjem sistema video nadzora koji bilježi podatke izgleda i kretanja osoba. Opseg prikupljanja i daljnje obrade podataka korištenjem sistema video nadzora je ograničena na ispunjavanje svrhe iz članka 2. ovog Pravilnika.
  3. Video zapis dobiven video nadzornom kamerom predstavlja osobni podatak ispitanika, a za prikupljanje i obradu osobnih podataka mora postojati zakonita svrha i valjan pravni temelj.
  4. Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba tehničke zaštite.
  5. Izrazi koji se koriste u ovom Pravilniku, a koji imaju rodno značenje, bez obzira na to jesu li korišteni u ženskom ili muškom rodu, obuhvaćaju na jednak način ženski i muški rod.

1. SVRHA VIDEO NADZORA

Članak 2.

* 1. Prva ekonomska škola, Medulićeva 33, Zagreb (u daljnjem tekstu: Škola) koristi sistem video nadzora na adresi Medulićeva 33, Zagreb zbog sigurnosti učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajno čuva te imovine koja služi za pohranjivanje i obradu podataka.
  2. Sistem se koristi i za sprječavanje protupravnih radnji usmjerenih prema školskoj imovini (krađe, oštećenja, uništavanja itd.).

1. OPSEG, NAČIN I VRIJEME ČUVANJA PODATAKA

Članak 3.

* 1. U svrhu iz članka 1., stavka 1. u obuhvatu sistema video nadzora su prostor koji se nalazi neposredno oko Škole (vanjski prostor na ulazu u Školu te dio školskog dvorišta), ulazna i izlazna vrata u Školu te hodnici u zgradi Škole u prizemlju, na prvom i drugom katu zgrade.
  2. Video nadzorom nisu pokriveni školski prostori učionica, praktikuma, knjižnice, ureda stručnih suradnika, ureda ravnatelja, ureda tajništva, ureda računovodstva, ureda voditelja, prostora koji koriste domar i spremačice, sanitarni prostori za učenike i radnike Škole.
  3. Podaci prikupljeni korištenjem sistema video nadzora nalaze se na snimaču koji je zaključan u za to posebno namijenjenom sigurnosnom ormaru.
  4. Pristup podacima odnosno uvid u sadržaj nastao korištenjem sistema video nadzora ima ravnatelj Škole i osobe koje ravnatelj pismeno ovlasti sukladno ovom Pravilniku.
  5. Pristup podacima, odnosno uvid u sadržaj nastao korištenjem sistema video nadzora moguć je samo osobama iz stavka 4. ovog članka.
  6. Presnimavanje i pohrana sadržaja nastalog korištenjem sistema video nadzora na druge medije kao i daljnje korištenje dopušteni su isključivo u slučajevima određenim zakonom.

Članak 4.

1. Podaci prikupljeni korištenjem sistema video nadzora čuvaju se najduže 30 dana, a nakon protoka tog vremena podaci se brišu ili uništavaju na odgovarajući način.
2. U slučaju opravdane potrebe, a u svrhu dokazivanja, ravnatelj može u svakom pojedinačnom slučaju odlučiti da se podaci čuvaju duže od vremena navedenog u stavku 1. ovog članka.
3. Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništavanja imovine i sl., kada se prikupljeni podaci o takvom događaju mogu sačuvati kao dokazni materijal te na pisani zahtjev ustupiti pravosudnim i policijskim tijelima.
4. ZAŠTITA PRAVA UČENIKA, RADNIKA I DRUGIH OSOBA

Članak 5.

* 1. Ravnatelj škole dužan je osigurati kod uvođenja odnosno postavljanja video nadzora označiti (slikom i tekstom) da se prostor, odnosno ulaz/izlaz radnika i učenika te ostalih osoba (posjetitelja Škole) snima video nadzornom kamerom.
  2. Ravnatelj Škole, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjere, a raspolaganje snimkama može biti dopušteno samo ovlaštenim osobama.
  3. Ravnatelj Škole kao poslovodni voditelj odgovoran je za neovlašteno ugrađivanje video nadzora, kao i za neovlašteno raspolaganje snimkama.

1. ZAVRŠNE ODREDBE

Članak 6.

* 1. Prijedlog Pravilnika o korištenju sistema video nadzora utvrđen je na 17. sjednici Školskog odbora dana 16. svibnja 2018.g.
  2. Ovaj Pravilnik stupa na snagu osmog dana od dana objave na oglasnoj ploči Škole i školskim mrežnim stranicama.

Predsjednica Školskog odbora

Tatjana Antić Kivađ

Ovaj Pravilnik objavljen je na oglasnoj ploči Škole dana 17. svibnja 2018. godine i stupio je na snagu dana \_\_\_\_\_\_\_\_\_\_\_\_\_\_\_\_\_\_\_\_\_.

KLASA: 003-05/18-01/12

URBROJ: 251-88-01-18-1

Zagreb, 16. svibnja 2018.g.

Ravnatelj:

Franjo Rep, dipl.oec.